b"\n_START_ARTICLE_\nIbrahim Rugova\n_START_SECTION_\nIllegalt valgt pr\xc3\xa6sident. Hans politik\n_START_PARAGRAPH_\nIbrahim Rugova blev formand for Kosovos Forfatterforening i 1988, senere blev han formand for LDK (et forbund af 'borgerligt' orienterede organisationer). Efter at Serbien oph\xc3\xa6vede selvstyret i Kosovo, blev han \xe2\x80\x93 i begyndelsen af 1990'erne \xe2\x80\x93 illegalt valgt som pr\xc3\xa6sident af det albanske befolkningsflertal._NEWLINE_Han var hele tiden v\xc3\xa6ret fortaler for en ikke-involvering i det serbiske samfundsliv og for en ikke-voldelig protest mod det serbiske styre. Han talte for at Kosovo skulle v\xc3\xa6re helt selvst\xc3\xa6ndig._NEWLINE_Oprindelig var han allieret med Bujar Bukoshi, som han udpegede til premierminister i en eksilregering omkring 1991. Det kom imidlertid til en brud mellem dem i 1995._NEWLINE_Han blev genvalgt som pr\xc3\xa6sident i 1998, men flere partier boykottede dog valget, fordi de fandt Rugova for svag.\n_START_SECTION_\nForholdet til befrielsesbev\xc3\xa6gelsen\n_START_PARAGRAPH_\nIbrahim Rugova ville f\xc3\xb8rst ikke anerkende U\xc3\x87K, befrielsesbev\xc3\xa6gelsen. Til at begynde med beskrev han den som en serbisk provokation. Han var helt uenig i U\xc3\x87K's strategi, som byggede p\xc3\xa5 en formodning om, at det ville kunne lykkes at fremprovokere en udenlandsk intervention, som kunne f\xc3\xb8re til uah\xc3\xa6ngighed af Serbien, men han fandt \xe2\x80\x93 skridt for skridt \xe2\x80\x93 en m\xc3\xa5de at leve med U\xc3\x87K p\xc3\xa5. Han erkendte, at USA \xe2\x80\x93 med Madeleine Albright i spidsen \xe2\x80\x93 syntes at foretr\xc3\xa6kke U\xc3\x87K for ham og Rugoven.\n_START_SECTION_\nRambouillet og krigen i 1999\n_START_PARAGRAPH_\nHan deltog i Rambouillet-forhandlingerne som medlem af den Kosovo-albanske delegation \xe2\x80\x93 men blev n\xc3\xa6rmest skubbet til side af de v\xc3\xa6bnede der var i alliance med professor Rexhep Qosja som str\xc3\xa6bte efter dannelsen af et Storalbanien. Publicisten; den senere politiker og partileder Veton Surroi, pr\xc3\xb8vede at formidle._NEWLINE_Ibrahim Rugova kom voldsomt i klemme under krigen i 1999 \xe2\x80\x93 hvor Milo\xc5\xa1evi\xc4\x87 s\xc3\xb8gte at bruge ham propagandistisk og mere eller mindre tvang ham til at indg\xc3\xa5 en aftale om, at der ikke skulle v\xc3\xa6re indblanding udefra og om, at Kosovo skulle styres af Kosovo-serberne og Kosovo-albanerne i forening. M\xc3\xa5ske mente Rugova p\xc3\xa5 det tidspunkt, at det var sandsynligt, at Pr\xc3\xa6sident Milo\xc5\xa1evi\xc4\x87 ville sidde p\xc3\xa5 magten i Kosovo ogs\xc3\xa5 efter krigen, selv om han afgjort ikke \xc3\xb8nskede det, men i s\xc3\xa5 fald skiftede han senere standpunkt. Han blev sendt hjem af Milo\xc5\xa1evi\xc4\x87 og rejste i forst\xc3\xa5else med ham til Rom. Pr\xc3\xa6sident Milo\xc5\xa1evi\xc4\x87 talte ved d\xc3\xa9n lejlighed med den italienske udenrigsminister Dini om det praktiske arrangement._NEWLINE_Mange i U\xc3\x87K, herunder lederen Jakub Krasniki, opfattede Rugova som forr\xc3\xa6der og mente, at han ikke udviste d\xc3\xa9t mandsmod, man m\xc3\xa5tte forvente af en albansk leder. Han vende ikke tilbage til Kosovo efter krigens oph\xc3\xb8r, f\xc3\xb8r han kunne v\xc3\xa6re nogenlunde sikker, men bes\xc3\xb8gte derimod en flygtningelejr i Makedonien, hvor han blev tiljublet.\n_START_SECTION_\nSommeren 1999 og frem\n_START_PARAGRAPH_\nHan var medlem af UNMIK's Overgangsr\xc3\xa5d, men udeblev fra de f\xc3\xb8rste m\xc3\xb8der for at underst\xc3\xb8tte kravet om, at LDK-siden skulle v\xc3\xa6re st\xc3\xa6rkere repr\xc3\xa6senteret._NEWLINE_Ibrahim Rugova brugte tit symboler. N\xc3\xa5r han (n\xc3\xa6sten) altid gik med et silket\xc3\xb8rkl\xc3\xa6de om halsen, skulle det symbolisere, at Kosovo ikke var blevet en selvst\xc3\xa6ndig stat.\n_START_SECTION_\n2002: Valgt som pr\xc3\xa6sident\n_START_PARAGRAPH_\nDa UNMIK havde arrangeret nye valg, valgte parlamentet ham til pr\xc3\xa6sident for Kosovo i 2002. Der er n\xc3\xa6ppe tvivl om, at Ibrahim Rugova n\xc3\xb8d stor opbakning i befolkningen, m\xc3\xa5ske is\xc3\xa6r blandt de \xc3\xa6ldre og blandt de moderate yngre, men valget af ham var en konsekvens af en aftale om magtdelingen mellem de forskellige politiske kr\xc3\xa6fter. Siden valget er premierministerposten derfor tilfaldet repr\xc3\xa6sentanter for den tidligere modstandsbev\xc3\xa6gelse.\n_START_SECTION_\n2005: Kr\xc3\xa6ftsygdom. 2006: D\xc3\xb8d\n_START_PARAGRAPH_\nI 2005 bekendtgjorde Ibrahim Rugova at han havde f\xc3\xa5et kr\xc3\xa6ft, men at han ville g\xc3\xb8re alt hvad han kunne for at forts\xc3\xa6tte sit politiske arbejde. Han d\xc3\xb8de 21. januar 2006 af sin sygdom."